钦定古今图书集成/明伦汇编/氏族典/第386卷 > 李日知
## 钦定古今图书集成/明伦汇编/氏族典/第386卷 > 李日知

按《唐书李日知传》：“日知，郑州荥阳人。及进士第。天授
中，历司刑丞。时法令严，吏争为酷，日知独平宽无文
致。神龙初，为给事中，母老病，未及封而卒。方葬，吏乃
赍赠制，日知殒绝于道，左右为泣，莫能视。服除，累迁
黄门侍郎，景龙初，同中书门下平章事、御史大夫，仍
知政事。初，安乐公主馆第成，中宗临幸，燕从官赋诗”，
日知卒章，独以规诫。睿宗他日谓曰：“向日虽朕亦不
敢谏，非公挺直，何能尔！”即拜侍中。先天元年，罢为刑
部尚书。屡乞骸骨，许之。开元三年卒。